122 raske danskere er i øjeblikket i hjemmekarantæne på grund af coronavirus.

- Vi kan sagtens se, at 10-15 procent af den danske befolkning kan blive smittet med coronavirus. Sådan lyder det mandag på et pressemøde fra Søren Brostrøm, der er direktør i Sundhedsstyrelsen. 15 procent svarer til mere end 870.000 danskere. En rapport fra Norge har tidligere estimeret, at op mod 25 procent af den norske befolkning kan blive smittet, men rapporten overestimerer, mener Søren Brostrøm. 122 danskere i karantæne For at begrænse smitten mest muligt er 122 raske danskere i øjeblikket sat i hjemmekarantæne på grund af coronavirus. Det oplyser Anette Lykke Petri, der er enhedschef ved Styrelsen for Patientsikkerhed, på pressemødet. 108 af dem, der er i karantæne, har relation til de fire danskere, der har covid-19. 14 personer er i karantæne, efter at de har været i kontakt med smittede i udlandet. - Det er et øjebliksbillede. Antallet af personer i hjemmekarantæne ændrer sig fra time til time, siger Anette Lykke Petri. Hun fortæller, at de fire smittede danskere har udvist stor ansvarlighed i forløbet. Der er ikke noget, der tyder på, at der er smittede i Danmark, som ikke har en forbindelse til risikoområderne. Det oplyser overlæge Bolette Søborg fra Sundhedsstyrelsen på pressemødet. Overvejer nye tiltag Hjemmekarantænerne og isolation af smittede er en del af Sundhedsstyrelsen strategi for at inddæmme virussen. Men styrelsen er også ved at kigge på de næste mulige tiltag, hvis inddæmningsstrategien ikke holder. - Vi vil overveje tiltag som at opfordre befolkningen til at undgå tætte kontakter, overveje om store forsamlinger er hensigtsmæssige og indføre hjemmearbejde på arbejdspladser, der er ramt af smitte. Det kan være vi når en situation, hvor der er arbejdspladser, der må lukke i en periode, hvis der er mange smittede, siger Søren Brostrøm. Han nævner, at andre lande, som eksempelvis Kina, har haft succes med at forlænge folks ferie. - De tiltag, jeg har nævnt, er ikke noget vi beslutter hos sundhedsmyndighederne. Det kræver politiske beslutninger. Voldsomt antal henvendelser Søren Brostrøm fortæller, at der har været et voldsomt antal henvendelser fra danskerne til myndighederne i løbet af weekenden. Flere har bedt om at få taget en test for coronavirus. - Det er vigtigt, at vi får så mange som muligt ind og blive testet under forsvarlige forhold. Men på den anden side skal vi også bruge sundhedsvæsenets ressourcer mest hensigtsmæssigt. Der er en del, der ikke har grund til at blive testet for coronavirus, fordi de ikke kommer fra et risikoområde eller har symptomer, siger Søren Brostrøm, der er direktør i Sundhedsstyrelsen. Derfor har myndighederne skruet op for informationsniveauet for at komme spørgsmål til livs.